Honderde buffels verdrink in rivierWAARSKUWING: Foto’s in die berig kan sensitiewe lesers ontstel. Na raming het tussen 400 en 500 buffels in die Choberivier verdrink. Foto: Serondela Lodge Minstens 400 buffels het Dinsdagaand in die Choberivier in Namibië verdrink nadat hulle vermoedelik deur ŉ trop leeus gejaag en in hul paniek in die rivier ingehardloop het. Romeo Muyunda, woordvoerder van die Namibiese departement van omgewingsake en toerisme, het aan Maroela Media gesê mense het vanoggend op die drywende karkasse van die buffels afgekom. Daar word geskat tussen 400 en 500 buffels is dood. Die voorval het naby die Serondela Lodge gebeur op die Namibiese oewer van die Choberivier wat naby die Chobe Nasionale Park geleë is. “Ons vermoed ŉ trop leeus het die buffels vanaf Botswana se kant gejaag en in hul paniek het die buffels probeer om die rivier oor te steek. Die sandbanke aan die Namibiese oewer van die rivier is baie hoog en die buffels sou nie daar kon uitkom nie. Die vermoede is dat hulle in hul paniek mekaar vertrap en toe verdrink het,” het Muyunda gesê. Laura Erculei, bestuurder van die Serondela Lodge, het aan Maroela Media gesê hulle het vanoggend op dié tragiese toneel by die rivier afgekom. “Dit is baie sleg wat gebeur het. Ons het die owerhede in kennis gestel en hulle het na die toneel gekom.” Na raming het tussen 400 en 500 buffels in die Choberivier verdrink. Foto: Serondela Lodge Muyunda sê die owerhede in Namibië en Botswana is in kennis gestel en het verteenwoordigers na die toneel gestuur. Kenners op die toneel het bevestig die buffels het inderdaad verdrink. Hy sê owerhede het die plaaslike gemeenskap in die gebied toestemming gegee om die karkasse van die buffels te verwyder en vir vleis te gebruik. Van die vleis sal ook aan organisasies en instansies gegee word wat dit kan gebruik. Die polisie monitor en help met die verwydering van die karkasse. Volgens Muyunda is dit moeilik om onmiddellik te bepaal wat die langtermyn‑omgewingsimpak van dié voorval sal wees. “Dit is ŉ reusegetal buffels wat op een slag gevrek het, so die impak sal ingrypend wees. Dit is moontlik dat dit die uitreik van jagpermitte vir buffels in dié gebied kan beïnvloed, maar dit sal eers later bepaal kan word. Die gebied is welbekend vir sy groot buffelbevolking – daar is sowat 4 000 buffels in die gebied tussen Namibië en Botswana.”